नेता बोले-अभी 9 राज्यों में चुनाव, CWC के भी चुनाव हुए तो पार्टी में फूट पड़ेगी
Congress' 85th Plenary Session; Follow Congress Adhiveshan News Headlines, Reports, Videos On Dainik Bhaskar (दैनिक भास्कर) कांग्रेस संगठन की सर्वोच्च बैठक अर्थात महाधिवेशन रायपुर में चल रहा है। सन 1885 में स्थापित भारतीय राष्ट्रीय कांग्रेस का यह 85वां राष्ट्रीय अधिवेशन है।
कांग्रेस संगठन की सर्वोच्च बैठक अर्थात महाधिवेशन रायपुर में चल रहा है। 1885 में स्थापित भारतीय राष्ट्रीय कांग्रेस का यह 85वां राष्ट्रीय अधिवेशन है। ऐसे अधिवेशन होते रहे हैं, लेकिन इस बार यह अधिवेशन अपने पहले दिन, पहले ही सत्र में विशेष चर्चा का केंद्र बन गया है। इसके दो कारण है पहला स्टीयरिंग कमेटी की बैठक में गांधी परिवार से किसी के नहीं शामिल होना और दूसरा कांग्रेस वर्किंग कमेटी के चुनाव नहीं कराने का निर्णय लिया जाना।
अधिवेशन की शुरुआत हुई स्टीयरिंग कमेटी की बैठक से। स्टीयरिंग कमेटी ही अधिवेशन के विषयों, संचालन के बिंदु तय करती है। पहले से रखे गए मुद्दों पर बड़े फैसले लेती है। इस अहम बैठक में गांधी परिवार का कोई सदस्य शामिल नहीं हुआ। ऐसा पिछले 25 साल में नहीं हुआ। पार्टी के दोनों पूर्व राष्ट्रीय अध्यक्ष और सबसे ताकतवर नेता सोनिया गांधी और राहुल गांधी रायपुर पहुंचे, लेकिन दोपहर 3 बजे। जबकि यह बैठक दोपहर करीब 1.30 खत्म हो गई थी।
क्या जानबूझकर सोनिया और राहुल सुबह नहीं आए?
ऐसा पहली बार हुआ कि राष्ट्रीय अधिवेशन शुरू हो गया और पार्टी के सर्वोच्च नेताओं में शामिल सोनिया गांधी और राहुल गांधी के आने या नहीं आने के कयास लगते रहे। एक बार तो खबर यह भी उछली कि हो सकता है सोनिया, राहुल और प्रियंका अधिवेशन में आएंगे ही नहीं। हालांकि तत्काल ही यह खबर भी मिल गई कि सोनिया और राहुल 3 बजे चार्टर से आएंगे। वे आए, लेकिन सवाल फिर भी था कि आखिर स्टीयरिंग कमेटी की बैठक के समय में क्यों नहीं आए। इसका जवाब मिला, लेकिन ऑफ द रिकार्ड।
नेताओं ने कहा कि गांधी परिवार यह साबित करना चाहता है कि कांग्रेस अब सिर्फ एक परिवार के दायरे से बाहर निकले। जैसे इस बार पार्टी का राष्ट्रीय अध्यक्ष गैर गांधी यानि मल्लिकार्जुन खड़गे को बनाया गया है, वैसे ही यह भी साबित करना है कि पार्टी चलाने में उनको फ्री हैंड दिया जा रहा है। इसके साथ ही ऐसा कर यह भी जाहिर करना है कि कांग्रेस में पूरी तरह लोकतंत्र है। यहां सभी मिलकर फैसला करते हैं। दरअसल प्रधानमंत्री नरेंद्र मोदी और भाजपा, कांग्रेस को परिवारवाद के मुद्दे पर लगातार घेरती आई है। इसलिए इस हमले को नाकाम करने के लिए गांधी परिवार संगठन के मुद्दे पर सभी सदस्यों, नेताओं की राय को अहमियत दे रहा है।
जयराम रमेश ने कहा- 45 तो थे ना
स्टीयरिंग कमेटी की बैठक के बाद पार्टी के संचार प्रमुख जयराम रमेश ने जो प्रेस कांन्फ्रेंस की। उसमें उनका अंदाज और जवाब भी यही दिखाता है कि पार्टी परिवारवाद की छाया से बाहर निकल रही है। स्टीयरिंग कमेटी में कांग्रेस वर्किंग कमेटी का चुनाव नहीं होने का बड़ा निर्णय लिया गया। जयराम रमेश से पूछा गया कि दो पूर्व राष्ट्रीय अध्यक्ष ( सोनिया गांधी, राहुल गांधी) एक महासचिव ( प्रियंका गांधी) के बैठक में नहीं होने के बावजूद इतना बड़ा निर्णय कैसे लिया गया। जवाब में रमेश बोले कमेटी के 45 लोग तो थे ना, उन्होंने सर्वसम्मति से निर्णय लिया। साथ ही रमेश ने बार-बार दोहराया कि कमेटी की बैठक से ना तो फोन पर किसी को जोड़ा गया, ना ही वीडियो काल से किसी को शामिल किया गया। उनका इशारा साफ था कि कमेटी ने यह फैसला सोनिया, राहुल और प्रियंका के बिना, बहुमत से तय किया है।
कई नेताओं ने कहा-CWC चुनाव हुए तो पार्टी में फूट पड़ेगी
स्टीयरिंग कमेटी ने निर्णय लिया कि कांग्रेस की सर्वोच्च समिति, कांग्रेस वर्किंग कमेटी के चुनाव नहीं होंगे। मतलब सीडब्ल्यूसी के सभी सदस्यों को ( संसदीय दल के नेता, पूर्व प्रधानमंत्रियों, पूर्व राष्ट्रीय अध्यक्षों को छोड़कर) वर्तमान राष्ट्रीय अध्यक्ष मल्लिकार्जुन खड़गे मनोनीत करेंगे। इस बड़े निर्णय के पीछे कई नेताओं का यह तर्क था कि इस साल 2023 में 9 राज्यों के विधानसभा चुनाव हैं। इसमें से राजस्थान और छत्तीसगढ़ में कांग्रेस को सरकार बचानी है। कर्नाटक में उनकी भाजपा से सीधी टक्कर है। तेलंगाना का इलेक्शन भी उनके लिए महत्वपूर्ण है। ऐसे में पार्टी को एकजुट होने की जरूरत है।
अगर वर्किंग कमेटी के चुनाव अभी हुए तो नेता अपनी लाबिंग में लग जाएंगे। ये कमेटी सर्वोच्च है और इसके लिए देशभर के डेलिगेट्स वोट करते हैं, लिहाजा देशभर के सभी महत्वपूर्ण कांग्रेसी नेता विधानसभा चुनाव छोड़कर इस चुनाव में व्यस्त हो जाएंगे। फिर चुनाव आपसी मतभेद, फूट करा ही देता है, लिहाजा अधिकांश नेताओं ने इस चुनाव को नहीं कराने की बात कही। सर्वसम्मति से यह निर्णय भी कर लिया गया। हालांकि इससे लाभ सोनिया, राहुल और प्रियंका को भी है, क्योंकि राष्ट्रीय अध्यक्ष उनकी पसंद के लोगों को भी सीधे मनोनीत कर सकेंगे। बहरहाल अधिवेशन के पहले दिन के पहले सत्र ने ही बता दिया कि आने वाले दो दिन और निर्णय कांग्रेस के लिए बेहद महत्वपूर्ण रहेंगे। पार्टी की दशा और दिशा तय करने वाले।